Police erangiridde mu butongole nti eggyewo emisanvu gyonna ku nguudo mwasanjala okussa mu nkola ekiragiro kya president.
President Museveni gyebuvuddeko yalagira police eggyewo emisanvu gyonna ku nguudo, okusobozesa emmotoka ezitambuza ebyamaguzi okutambula obulungi nga tezitaataaganyiziddwa.
Mu ngeri yeemu waliwo okwemulugunya President kweyafuna nga kigambibwa nti waliwo ababadde berimbika mu police nebasuula emisanvu egy’ekimpatiira mu kkubo nebakolerako obunyazi.
Gyebuvuddeko waliwo abantu abaali bambadde ebyambalo ebifaanana ebyabebyokwerinda, abaasuula emisanvu ku luguudo lw’e Masaka mu bitundu by’e Kyengera ne ku luguudo lw’e Bbombo nebanyaga abasaabaze misana ttuku.
Omwogezi wa police Fred Enanga agambye nti enteekateeka eno ey’okuggyawo emisanvu gyonna ku nguudo mwasanjala etandikiddewo, era alabudde abaserikale abaneesisiggiriza nti baakukangavvulwa.
Enanga agambye nti yo police ennawunyi yakusigalako mu kaweefube w’okunyweza eby’okwerinda n’okutandira obumenyi bw’amateeka.
Omuduumizi wa police y’ebidduka mu Kampala n’emiriraano Rogers Nsereko, agambye nti abagoba b’ebidduka tebasaanye kweyibaala kubanga bakusigala ku nguudo n’okukwata bonna abamenya amateeka n’abatalina bisaanyizo byakuvuga bidduka.
Wabala abamu ku bakulembeze b’abagoba ba Taxi mu ggwanga bagamba nti wadde emisanvu gino gibadde gitaataaganyaamu ku ntambula, wabula ate mbu gibadde giyambyeko okukendeeza ku bubenje bw’okunguudo.#
lug_Latn lug_Latn lug_Latn lug_Latn lug_Latn lug_Latn lug_Latn lug_Latn